הוועדה המיוחדת לזכויות הילד, כנסת 18, פרוטוקול מספר 138, 2011-07-26 11:00

זבולון אורלב: נפתח את הישיבה והיא תוקדש לבטיחות ילדים בחברה הערבית.

זבולון אורלב: כמו שראינו בישיבה הקודמת, שיעור ההיפגעות של ילדים בחברה הערבית הוא למעלה מפי שלושה מזה שבחברה היהודית ולכן חשבנו -יחד עם "בטרם", שמעבר לדיון הכללי על החברה בישראל יש צורך לייחד דיון כדי לרדת לשורשי הבעיה בחברה הערבית.

זבולון אורלב: מובן מאליו שהאחריות שלנו כמדינה היא כלפי כלל אזרחיה והנושא הוא מעבר לכל חילוקי הדעות שיש לנו בכל מיני סוגיות -מרתקות יותר או פחות, כי בכל הקשור לאחריות המדינה, סוגיית החקיקה, סוגיית האכיפה, סוגיית ההשקעות בתשתיות וכד' האחריות היא שוויונית באופן מוחלט על כל הילדים שחיים בה ושהם אזרחיה או תושביה.

מסעוד גנאים: תודה אדוני יושב הראש.

מסעוד גנאים: תחילה אני רוצה לברך על קיום הישיבה, על דוח "בטרם" ובמיוחד על ייחוד הישיבה לנפגעים במגזר הערבי משום שכולנו יודעים שהמצב הוא מאד מאד חמור ומאד מסוכן בכל הישובים הערבים.

מסעוד גנאים: כל הנתונים -כפי שהצגתם וכפי שקראנו, מוכיחים את זה שהענין מאד חמור ומסוכן.

מסעוד גנאים: לגבי הנושא הזה, לא אגיד שטיפלתי בו אבל נגעתי בו והתרעתי עליו בכל מיני פורומים אבל יש את שני הצירים החשובים האלה, הציר התודעתי וההסברתי והציר של התשתיות והתקציבים.

זבולון אורלב: יושב הראש הקודם של הועדה, חבר הכנסת דני דנון, הוא זה שביקש שיהיה דוח נפרד לגבי החברה הערבית וצריך להוקיר לו תודה.

מסעוד גנאים: בהחלט.

מסעוד גנאים: מגיעה לו תודה.

עופר נאמן: תודה אדוני יושב הראש, חברי הכנסת וכל הנכבדים.

עופר נאמן: אפתח בשתי ברכות: ראשית, מודה לוועדה שהכינה את הדוח -בראשות נאסים עאסי, דובר הנהלת הקרן, ל"מועצה לבית ופנאי" -שבחסותה נערך הענין וכמובן ל שהוא שותפנו רב הזכויות ורב החובות לכל העשייה הזו.

עופר נאמן: ענין החברה הערבית והפגיעה בחברה הערבית הוא בעיניי -אם כלל התופעה של היפגעות ילדים היא בלתי נסבלת אז אין לי את המלים המדוייקות כדי לומר אבל הוא פשוט איום ונורא וזה מה שהביא את "בטרם" להכיר בזה שצריך להגדיר מטרות מוגדרות ונפרדות לטיפול בבעיה של החברה הערבית, מעבר להקטנה הכללית של שיעור הנפגעים, וזה מה שהביא את "בטרם" לפני שנה וחצי לעשות שינוי ארגוני בארגון עצמו ולהקים אגף מיוחד לחברה הערבית.

עופר נאמן: נאסים מוביל את האגף הזה עם תקציבים ועם תכניות ולמעשה, הדוח הזה הוא האבן הראשונה במבנה הגדול של התכנית הלאומית שייכנס לתוכה.

עופר נאמן: אני מצטרף לתחושה שהבעת, אדוני יושב הראש, שזה לא ענין לאומני כי ילדים הם ענין כללי וצריך לטפל בהם באשר הם ילדים ואנחנו בוודאי ובוודאי, עם כל מי שנמצא כאן חושבים כך אבל, אני חייב להודות שלא התרשמתי כך כשקראתי את הטוקבקים אחרי הפרסום של הדוח.

עופר נאמן: הכותרות בעיתונים אחרי פרסום הדוח אמרו ברובן שיש שיעורי פגיעה רבים יותר באוכלוסיה הערבית מאשר בזו היהודית ו 90% מן הטוקבקים היו כאלה שאמרו שזה טוב.

עופר נאמן: לפחות 90%.

עופר נאמן: אני החלטתי היום לא להיות נחמד בענין הזה.

עופר נאמן: הענין ראוי לכל גינוי אבל זה היה המצב.

עופר נאמן: אי אפשר להתכסות במלים של תקציבים ואי אפשר להתכסות במלים ש"זו הממשלה" כי רק אם כל הגורמים, כל אחד מהם, יקח את זה לטיפולו ולאחריותו, רק אז זה יזוז.

עופר נאמן: הרשויות במגזר והמוסדות במגזר לא יכולים להתעלם מן הדבר הזה, אני קטונתי מלהעביר איזושהי מילת ביקורת על חברי הכנסת אבל הייתי מאד שמח לראות פה נציגים רבים יותר.

עופר נאמן: זה דבר בלתי נסבל, שפי שלש ילדים מן המגזר הערבי נפגעים וחלק עצום מזה הוא בגלל מודעות -כפי שאתה ציינת.

עופר נאמן: נכון שחלק לא קטן מזה הוא בגלל תשתיות אבל לא רק בגלל תשתיות, לא לדרוס ילד בנסיעה לאחור זה ענין של תשתיות מצד אחד -שיהיה להם איפה לשחק ולא רק בחצר הבית אלא גם במגרש משחקים, אבל זה גם תודעה.

עופר נאמן: אדם נכנס לרכבו ובנסיעתו לאחור הוא צריך להסתכל.

עופר נאמן: אי אפשר לתת לדבר הזה להימשך.

עופר נאמן: אני רק יכול להגיד בשם "בטרם" שאנחנו רואים בזה משימה ראשונה במעלה - לצמצם את הפער הנוראי הזה בין האוכלוסיות השונות ואני קורא לכולם לסייע ולעזור לנו.

עופר נאמן: שוב, אני מודה על שהקדשתם את הדיון המיוחד הזה לבעיה החמורה הזו.

מיכאל בן-ארי: קודם כל הייתי בהתלבטות.

מיכאל בן-ארי: פנו אליי בענין הדיון ואמרתי שראיתי את מועד הדיון אבל אמרתי לעצמי שאם אבוא לפה אז יגידו -חס ושלום, שיש לי דעה כמו זו של הטוקבקים -שלא ראיתי אותם אבל הצגת אותם כאן ואני רואה אותם לא רק בחומרה, אלא כראותי כיעור בלתי נסבל ומי שמכיר אותי יודע שאני לא מפחד להגיד את מה שאני אומר ומה שאני אומר עכשיו ייאמר ישירות: זה בלתי נסבל.

מיכאל בן-ארי: זה לא רק שחיים של ילדים הם יקרים אלא חיים של בני אדם הם יקרים ככלל.

מיכאל בן-ארי: ילדים הם חוליה חלשה יותר כי קשה להם להעריך סכנות שעומדות בפניהם, יש להם תחושת כוח שהרבה פעמים לא מוערכת באופן נכון, ואתם, "בטרם" מכירים, מן הסתם, את כל הדברים האלה באופן הרבה יותר מדעי ממה שאני מציג ולכן אני רוצה לתת את ההתייחסות שאני חושב שצריכה להיות.

מיכאל בן-ארי: אני לא אומר שלא צריכים להיות תקציבים, אני לא אומר שלא צריך להיות פרוייקט לאומי -אם זה בענין של לימודי שחיה למשל או כל מיני דברים שצריכים להיות אבל, אני רוצה לומר דבר נוסף -ואני פונה אליך ישירות, חבר הכנסת גנאים, בענין הזה: יש ביטוי שנקרא "סכנתא - חמירא מאיסורא" שאדם צריך להישמר מסכנות יותר מאשר להישמר מאיסורים הלכתיים.

מיכאל בן-ארי: זאת אומרת שבאיזשהו מקום בתפיסה התרבותית שלנו -ואני משער שגם במקומות אחרים, ההישמרות מסכנות וערך החיים עומדים מעל השאר.

מיכאל בן-ארי: ועוד, לפי התפיסה שלי, מי שיש לו ערך לחיים שלו יש לו ערך גם לחיים של אחרים ואני לא אומר חס ושלום שאין, אבל אני מדבר על תשומת לב ועל התרכזות כתפיסה, אני מדבר על התפיסה שלא עושה הנחות, סוג של תפיסה תרבותית.

מיכאל בן-ארי: יש להתייחס גם -עקרונית- לענין של תאונות דרכים ונסיעה לאחור, נסיעה עם קסדות ועוד אבל כל דור ונפגעיו, כל תקופה וסכנותיה עם הדברים שעומדים לפתחה ואדגים.

מיכאל בן-ארי: בימי הביניים היתה תופעה מאד קשה של אמהות שהניקו את ילדיהן במיטתן והדבר הזה גרם למה שהוקדם והוגדר בהלכה היהודית -והושאל אחר כך למשהו אחר, מוות בעריסה.

מיכאל בן-ארי: כך זה הוגדר בהלכה היהודית בימי הביניים.

מיכאל בן-ארי: כל חכמי ישראל אסרו באופן מוחלט על אמהות להניק את התינוקות שלהן במיטה, שמא יירדמו ויקרה אסון כמו שקרה לפני שבועיים שלשה שקראנו עליו בעיתון, ומי ששמע את זה הצטמרר כי דובר באמא שחיכתה הרבה שנים לילד.

מיכאל בן-ארי: הדבר נמצא במקום שהוא מעבר למקום של פרוייקטים לאומיים שצריכים להיעשות בתשתיות, בהסברה או בחינוך כי צריכה להיות גם התייחסות תרבותית פנימית, שיח פנימי, שיח פנימי אמיתי שבודק היכן הכשלים, היכן הזלזול, היכן ההתייחסות של חוסר סלחנות כלפי זלזול, אם מדובר בנסיעה ללא חגורות בטיחות וללא כסאות בטיחות, ושוב, הדוגמאות הן ספציפיות, אבל ההתייחסות צריכה להיות יותר כללית.

מיכאל בן-ארי: לכן היה חשוב לי לומר את הדברים לפני הנתונים ולומר את זה באופן מאד ברור: חיי אדם הם יקרים וברגע שהם יקרים לי הם יקרים בכלל ואין לנו זילות, חס ושלום, יש עוינות אבל כאן היא נפרדת.

מיכאל בן-ארי: אומר פה ועוד משפט אחד נוסף, אני רואה בזה, בעיקר בזה, את תפקידם של חברי הכנסת, של נציגי הציבור, כי זו מצוקה אמיתית שהועלתה על פני השטח, כל אסון של נסיעה לאחור, או של טביעה, הוא הצרה היומיומית, הוא המצוקה היומיומית, ואנחנו מצפים מחבר הכנסת גנאים ומחבר הכנסת פלוני ואלמוני: תעלו את זה על השולחן, נמצא פתרונות, תעוררו את השיח הציבורי בקרב מובילי הציבור, מנהיגי הציבור, אם זה השייח'ים אם זה האימאמים, אם זה מנהלי בתי הספר, אם זה ראשי המועצות ואחרים כי יש להעמיד את זה על השולחן ולהגיד: רבותי, יש כאן אתגר שאנחנו צריכים להתמודד אתו ונתמודד אתו בכנסת ונשיג את התקציבים אבל יש פה גם את הדברים שאמרתי קודם.

מיכאל בן-ארי: תודה רבה.

זבולון אורלב: בדרך כלל לא ראוי להגיב על דבריהם של חברי כנסת אבל אומַר שדבריך הרימו את כבוד הכנסת משום שהם מראים את היכולת שלנו -כחברי כנסת עם דעות שונות והשקפות שונות, לראות בערך החיים בכלל ובחיי הילדים שהם חסרי הגנה לחלוטין בפרט, ערך אנושי מן המעלה הראשונה ואני אומר את זה דוקא על רקע חילוקי דעות כי מבחינתי המשמעות של מדינת ישראל כמדינה יהודית היא בכך שאנחנו נותנים משמעות אמיתית, משמעות מעשית, משמעות ערכית, משמעות מוסרית, משמעות אנושית לערך החיים ובעיקר כשמדובר בילדים שזקוקים מאד להגנה של כולנו.

זבולון אורלב: דברי ההקדמה היו חשובים.

נאסים עאסי: צהרים טובים לכולם, אני רוצה להודות ליושב הראש הועדה על האפשרות לדון בסוגיה.

נאסים עאסי: מצטרף לכל הדברים שאמרו כאן.

נאסים עאסי: אין ספק שלחברי הכנסת מן החברה הערבית יש הרבה מה לעשות, אני רוצה שיכתבו את הדברים, שאנחנו -בחברה הערבית, צריכים לעשות חשבון נפש, בכל הדברים האלה.

נאסים עאסי: שוב, אני רוצה להודות על ההזדמנות להציג בפניכם עבודה שנעשתה במשך שנה וחצי, עבודה של ועדה בינמשרדית שמטרתה היתה לכתוב המלצות לגבי היפגעות ילדים בחברה הערבית.

נאסים עאסי: אני רוצה להודות לכל השותפים על העבודה הפוריה שנעשתה.

נאסים עאסי: הועדה הוקמה לבקשתה של הועדה לזכויות הילד.

נאסים עאסי: כאן אתקן משהו: גם חברת הכנסת דליה חילו קראה להקמת הועדה והועדה אכן הוקמה, היא פעלה כתת-ועדה של "המועצה לבית ופנאי", היא כללה נציגים מגופים שונים ונציגים ממשרדי ממשלה שונים.

נאסים עאסי: תפקיד הועדה היה לגבש המלצות עבור משרדי הממשלה, כדי להביא לצמצום היפגעות ילדים בחברה הערבית.

נאסים עאסי: המלצות אלו יהיו חלק מן התכנית הלאומית.

נאסים עאסי: יש מאפיינים של הילדים בחברה הערבית אבל אפשר לראות שילדים נפגעים גם בגלל חוסר תקציב.

נאסים עאסי: יש לנו חוסר מודעות לנושא של בטיחות ילדים, סדר העדיפות לקוי, ויש לנו המלצות על עבודה עם מקבלי ההחלטות לגבי בטיחות ילדים ועל בריאות ילדים.

נאסים עאסי: מצב סוציו אקונומי קשה מעלה את הסיכוי להיפגעות ילדים וראינו שיש קשר בין הצלחה חברתית לבין היפגעות ילדים.

נאסים עאסי: בשקף קצת קשה לראות את הנתונים אבל דיברנו על כך ששיעור התמותה של ילדים ערבים כתוצאה מתאונות גדול פי שלש נקודה שלש מזה של ילדים יהודים.

נאסים עאסי: הטבלה של תמותת ילדים מראה שילדים נפגעים יותר מבנות, זה דבר ראשון - - -

זבולון אורלב: זה כמו במגזר היהודי.

זבולון אורלב: גם במגזר היהודי שיעור ההיפגעות של בנים גדול יותר.

נאסים עאסי: בכל המגזרים בעולם בנים נפגעים יותר מבנות.

נאסים עאסי: כך גם בחברה הערבית וכך גם בחברה היהודית.

נאסים עאסי: אנחנו מסתכלים על השיעורים ומי שמביט בדוח הראשון שהוצג כאן, ומסתכל לאורך השנים, רואה התפלגות ולמרות שההתפלגות הלכה וירדה הפער בין החברה היהודית לערבית הלך וגדל.

נאסים עאסי: עוד לגבי תאונות, בכל סוג תאונה שנרשמה - בחברה הערבית נפגעים יותר ובמיוחד הולכי הרגל.

נאסים עאסי: הפער בסעיף הולכי הרגל גדול במיוחד בגיל הרך, ילדים ערבים נהרגים יותר מילדים יהודים כתוצאה מתאונות הדרכים אבל יחד עם זה אנחנו רואים ששיעור הילדים הערבים שמתים כתוצאה מתאונות ככלל, הוא גבוה יותר מכל סוג של תיאור.

זבולון אורלב: גם הסוגיה של כלי נשק מעניינת.

נאסים עאסי: זה רק בשנים האחרונות.

זבולון אורלב: האם זה בגלל חתונות?

זבולון אורלב: הרי מדובר בהיפגעות לא מכוונת.

זבולון אורלב: מדובר בתאונות ולא בהריגה מכווונת.

זבולון אורלב: האם זה בגלל משחק בכלי נשק?

נאסים עאסי: כן יש לזה קשר עם החתונות.

נסים עאסי: לגבי המלצות הועדה: הנתונים ידועים, ראיתם את הנתונים והפערים הם כאלה שאי אפשר לחיות אתם.

נסים עאסי: יחד עם זאת אנחנו מאמינים שאת הפערים האלה אפשר לסגור ואנחנו מאמינים ש 95% מן המקרים אפשר היה למנוע, גם בקרב יהודים וגם בקרב ערבים.

נסים עאסי: המלצות הועדה נחלקות לכלליות ולספציפיות.

נסים עאסי: הכלליות ניתנות לשילוב עם כל משרדי הממשלה והספציפיות מותאמות לכל אחד מהם.

נסים עאסי: אנחנו מאמינים שההמלצות יכולות להשתלב עם כל משרד ממשלתי, אנחנו מאמינים שאפשר לכלול בתכניות העבודה המשרדיות גם תכניות לבטיחות ילדים בחברה הערבית, כל משרד ומשרד בתכניות שלו, להטמיע את תנאי הבטיחות כתנאי סף בכל מקום בו יש ילדים, וחשוב להדגיש את הדברים, אלה דברים שאפשר להטמיע אותם בכל משרד ממשלתי.

נסים עאסי: משרדי הממשלה יכולים להעלות מודעות גם על ידי הפצת חומרי הסברה, שימוש באמצעי תקשורת והפעלת תכניות תרבותיות בדגש על התאמה תרבותית.

נסים עאסי: לצערנו הרב לא כל התכניות התרבותיות מותאמות לחברה הערבית ולכן זה קיבל דגש חזק בתוך הועדה, שאם יש תכניות אז צריך להתאים אותן גם לחברה הערבית.

נסים עאסי: העצמה ובניית יכולות, קידום הכשרות בקרב אנשי מקצוע בכל משרדי הממשלה והפעלת מתנדבים והכנת כנסים בתוך משרדי הממשלה כדי להעלות את המודעות.

נסים עאסי: להבטיח סביבה בטוחה בבית, בישוב, בשטחים פתוחים ובמבני ציבור.

נסים עאסי: הבאתי כאן דוגמאות קטנות ומצד שמאל יש כלי שפותח עבור אנשי דת וכולל את כל פסוקי הקוראן שמדברים על בטיחות ילדים.

נסים עאסי: פיתחנו את הכלי הזה עבור כל אנשי הדת ובמשרד הדתות, מיד כשראו את הדברים, נכנסו לתכנית עבודה וכרגע עובדים על הכשרת כל אנשי הדת במדינת ישראל בנושא של בטיחות ילדים.

מסעוד גנאים: האם הכוונה לסדנאות?

נאסים עאסי: כרגע מכשירים את כל אנשי הדת בתנאים של גמול השתלמות.

נאסים עאסי: אנשי הדת אמורים לדבר על הסוגיה הזו.

נאסים עאסי: יש עוד הרבה פרויקטים שאנחנו, כמורים בחברה הערבית, נעשה.

נאסים עאסי: כאן יש לכם תמונה של פרוייקט שנעשה שבכפר קאסם לחבר'ה צעירים לפני הנישואין, ראינו לנכון לתת להם את הכלים כדי לבנות בית בטוח.

נאסים עאסי: לצערנו הרב רוב הבתים בחברה הערבית הם לא בטוחים ולא אגיד שכולם כך אבל אני יכול להגיד שרוב הבתים שלנו מסוכנים לילדים וברוב הבתים צריך לעבוד על שינוי.

נאסים עאסי: בוא נסתכל לפחות על מעקות בטיחות, אני מבטיח לך, יש לנו חוסר במעקות בטיחות ואם יש אז הם לא תמיד בטיחותיים, הם יותר יפים מאשר בטיחותיים, זו סוגיה שצריך לדון בה בתוך החברה הערבית.

נאסים עאסי: צריך לדעת איך לבנות את הבית, רוב הבתים שלנו מתוכננים כך שיהיו מותאמים לאנשים הבוגרים ולאו דוקא לצרכי הילדים.

נאסים עאסי: המטרה שלנו עכשיו היא להעלות את המודעות לבניית הבית באופן שיהיה בטוח לילדים.

נאסים עאסי: הרבה ילדים נפגעו בתוך הבית.

נאסים עאסי: נפילה מגובה, כוויות, הרעלות וגם טביעות.

זבולון אורלב: אדגים.

זבולון אורלב: באשר למעקות, למשל, התקן אוסר שהשלבים במעקה יהיו אופקיים כי אם השלבים במעקה אופקיים אז הילד מטפס עליהם כמו על סולם ולכן הם צריכים להיות אנכיים.

זבולון אורלב: למעקה יש תקנים.

זבולון אורלב: אם בונים בנייה ציבורית שבה הועדה מקומית מתכננת אז יש פחות בעיות.

זבולון אורלב: אני לא יודע באשר לחוקי התכנון -אם בודקים אותם, ומה קורה בבתים הפרטיים אבל לפעמים כשאדם בונה את הבית הוא מכין את האסון המשפחתי שקורה.

זבולון אורלב: אגב, לפני שהיגעת נאמר שארגון "בטרם" יחד עם "המועצה לבית ופנאי", התאחדות הקבלנים ואנחנו, חתמנו על אמנה ויש היום מסמך שמגדיר מהו תקן בטוח.

זבולון אורלב: לו גם החברה הערבית היתה מאמצת אותו אז - - -

מסעוד גנאים: האם הכוונה שהתקנות האלו מחייבות - - -

זבולון אורלב: יש הנחיות מחייבות אבל -כמו ששמעת בדיון הקודם, מכון התקנים טרם השלים את כולם.

זבולון אורלב: יחד עם זאת יש כבר המלצות לגבי השאלה מה ראוי לעשות.

זבולון אורלב: ככל שיעלו את התודעה אז גם קבלן ערבי שבונה יוכל לפרסם, למשל, שהבית שהוא בונה הוא "בית בטוח על פי האמנה" ואז הוא קודם כל מקדם את המכירות שלו.

זבולון אורלב: כל אחד רוצה לגור בבית בטוח ולא תמיד מדובר בעלויות גבוהות.

זבולון אורלב: הנחת המעקה בכיוון כזה או אחר עולה אותו דבר.

זבולון אורלב: גובה החלון, גובה הפתיחה של החלון, מיקום של דברים, הפינות של הבית, יש שורה שלמה של דברים.

זבולון אורלב: הידע קיים.

קריאה: אנחנו היינו ארבעה ילדים בחדר והיום יש ילד אחד בחדר אז אנחנו כן דואגים לרווחתו.

קריאה: מה שנאמר כאן סותר את מה שעושים ההורים יום ולילה על חשבונם כדי להבטיח את רווחתם של הילדים.

קריאה: אי אפשר להגיד שהחברה הערבית לא עושה אלא כי צריך להגיד שמי שצריך לתכנן את זה הוא צריך להיות מודע, ההורים לא מתכננים, ההורים משלמים, לכן זה מאד חשוב.

נאסים עאסי: אני מסכים עם חלק מן הדברים שאתה אומר אבל בתכנון הבית -ואני בניתי את הבית שלנו, הייתי בלב לבו של התכנון ויש הרבה חבר'ה צעירים שמתערבים אז לכן אני אומר שצריך לעבוד בשני צירים, ציר אחד עם הקבלנים ובציר השני צריך להעלות את המודעות בקרב הצעירים בקשר לשאלה איך לבנות את הבית ואם יתחילו לבקש את הדברים האלה אז זה יעבוד.

קריאה: יש כאלה שלא בונים ולא מתכננים, לא בשבילם ולא בשביל ילדיהם אלא בשביל מי שבא מבחוץ, להראות לו.

קריאה: יש כאלה.

נאסים עאסי: ברשותכם, אמשיך.

נאסים עאסי: אלה ההמלצות הכלליות שכל משרד ממשלתי יוכל לשלב אותן.

נאסים עאסי: יחד עם הדברים האלה יש המלצות ספציפיות לכל משרד ממשלתי.

נאסים עאסי: אתחיל עם משרד הבריאות.

דוברת: אני מציעה שנפתח עם הדוח עצמו.

נאסים עאסי: מקריא מעמוד 16 בדוח.

נאסים עאסי: אקריא חלק מן ההמלצות.

נאסים עאסי: אנחנו מאמינים ש צריך לעבוד על הכשרת אנשי בריאות, גם רופאים וגם אחיות.

נאסים עאסי: האחיות ישימו את הדגש על בטיחות ילדים.

נאסים עאסי: לצערי הרב הרופאים לא תמיד נמצאים בשיח הזה ואנחנו מאמינים שרופא יכול להעלות את המודעות.

נאסים עאסי: הגדלת הנפח של הדרכת הורים בטיפות חלב, אנחנו מדגישים שצריך להגדיל את הנפח בטיפת חלב וגם בקופות החולים.

נאסים עאסי: אנחנו מאמינים שהגדלת ההדרכות בטיפות חלב ובקופות החולים יעלו את המודעות.

נאסים עאסי: העלאת נגישות שירותי החירום ואלה דברים שעלו בדיון שעבר, העלאת נגישות של עובדי החירום ושל משמרות הזה"ב, תמיכות בחדרי טראומה בפריפריה, יש הרבה חדרי טראומה בחברה הערבית וצריך לתת להם את הכלים כדי שיעבירו את המסר הלאה.

זבולון אורלב: בדיון הקודם שמענו שבאוגוסט תהיה הצעת מחליטים של הממשלה כדי לגבש תכנית לאומית לבטיחות ילדים.

זבולון אורלב: איפה כל מה שאתה מדבר אתנו נמצא בהצעת המחליטים?

נאסים עאסי: ההמלצות האלו ישולבו בתכנית הלאומית - זו המטרה של הדוח ואנחנו עובדים על זה שההמלצות יאומצו כפי שהן בתכנית.

נאסים עאסי: זו התכנית שנועדה למגר את התופעה של היפגעות ילדים וצריך לאמץ את כל ההמלצות האלו.

אורלי סילבינגר: אחד הדברים שהבנו ולכן בעצם הוקמה הועדה הוא שאין מספיק ידע בתוך משרדי הממשלה לגבי התייחסות לצרכים היחודיים של החברה הערבית.

אורלי סילבינגר: הועדה הזו ישבה וסקרה -מצד אחד את החוסרים ומצד שני את מה שצריך לעשות במשרדי הממשלה.

אורלי סילבינגר: נראה שיש משרדי ממשלה בהם העובדים מן החברה הערבית מבינים את הצרכים ויש משרדי הממשלה שבהם אפילו לא יכולנו לקבל נציג של החברה הערבית מתוך המשרד.

אורלי סילבינגר: מה שהוועדה עשתה הוא סקירה מקפת של כל מה שצריך, מה ניתן לעשות בכל משרד ומשרד על בסיס הדברים שאמרו הנציגים שישבו בה והיא חוזרת עם המלצות שאומרות:

אורלי סילבינגר: כשהמשרד יישב ויעשה את עבודת העומק שלו הוא יוכל לאמץ את הדברים שיוחסו לו בוועדה ומצד שני, בעבודת הרוחב בין המשרדים, כל מה שנופל בין הכסאות, בין העבודה של המשרדים השונים, יוכל לבוא לידי ביטוי בדברים היותר כלליים וכך העבודה הזו תומכת את עבודת התכנון של כל משרד ומהווה עבורם איזשהו בסיס לתכנון הנוגע לחברה הערבית.

זבולון אורלב: אני עדיין שואל איך זה מסתדר עם הצעת המחליטים באוגוסט?

אורלי סילבינגר: הצעת המחליטים מדברת על תכנון וזה הבסיס לתכנון עבור החברה הערבית.

אורלי סילבינגר: זה הבסיס לתכנית הלאומית.

זבולון אורלב: זה לא נייר של "בטרם" אלא נייר של הממשלה.

אורלי סילבינגר: זה נייר לתכנית הלאומית.

זבולון אורלב: של מי הדוח הזה, של "בטרם" או של מדינת ישראל?

מירי כהן: מי שמינה את הועדה הוא מנכ"ל משרד הבריאות.

מירי כהן: מי שהינחה את פעילות הועדה היא המועצה הלאומית לבית ופנאי, יושב ראש הועדה בא מארגון "בטרם".

זבולון אורלב: חוזר ואומר: זה לא דוח של המגזר השלישי עם כל חשיבותו ואני ראש השדולה לקידום החברה הישראלית אז שלא ישמע כאן חס וחלילה זלזול כי לא לכך נתכוונתי, אלא, שזה דוח של הממשלה, זה דוח של הממשלה, של ועדה בנמשרדית שמינה מנכ"ל משרד הבריאות.

זבולון אורלב: האם בהצעת המחליטים יש התייחסות ספציפית למגזר הערבי?

זבולון אורלב: והשאלה רלבנטית כי הרי הדוח הזה אומר כך: ראה, יש בעיה כללית של בטיחות ילדים במדינת ישראל אבל, כשלמדנו את הפרשה הזו, ראינו, שבתוך כל הבעיה של מדינת ישראל יש בעיה יחודית שראוי לתת לה שימת לב מיוחדת והיא הנעשה בחברה הערבית.

זבולון אורלב: שְאְלָתי היא האם בהצעת המחליטים, שבה מבקשים ממשרדי הממשלה לגבש תכנית לאומית, האם יש בה אמירה לפיה הממשלה קובעת כי כל משרד ממשלתי יכין את התכנית ובכלל זה תכנית מיוחדת גם למגזר הערבי?

מירי כהן: זה לא הובא בנוסח של הצעת המחליטים עצמה אבל זו היתה הכוונה, כשמינו את הועדה, שמסקנות הוועדה יחייבו את משרדי הממשלה וכל אחד מהם שמכין תכנית יתייחס להמלצות.

זבולון אורלב: מירי, מירי, יושבים פה שני שרים לשעבר.

זבולון אורלב: אני אומר לך מנסיוננו, שאם יש החלטת ממשלה שהיא כללית אז לא כל משרד יפעל.

זבולון אורלב: אני לא בטוח ששני משרדי ממשלה או שלושה -שאני מכיר אותם היטב, יקימו בצוות שלהם את מה שאתם עשיתם אלא יקימו צוות משרדי ואני לא בטוח שהוא יתן את דעתו לכך שיש פרק מיוחד שצריך להתייחס אליו.

זבולון אורלב: זה צריך לבוא לידי ביטוי בהחלטה כי אחרת לכל היותר זה יצויין במסיבת עיתונאים.

מירי כהן: הכוונה היתה שיישמו את ההמלצות של הדוח אבל אני מקבלת את מה שאתם אומרים, שכדאי שזה יצויין באופן מיוחד.

זבולון אורלב: אנחנו, בהחלטות הועדה, נדרוש שבהצעת המחליטים שמביא אל הממשלה בחודש אוגוסט יידרשו משרדי הממשלה להתייחס באופן נפרד - - -

עופר נאמן: ובלבד שזה לא יעכב את הצעת המחליטים.

זבולון אורלב: לא נעים לי להגיד לְךָ אבל אני לא בטוח שזה שאני מסכים.

זבולון אורלב: אני לא בטוח שאני מסכים אתך.

קריאה: חיכינו הרבה שנים נחכה עוד חודש.

זבולון אורלב: אם זה לא יהיה כך אז זה אף פעם לא יהיה וייצא החמצנו את המגזר הערבי.

זבולון אורלב: כמו שאמרתי, יש פה שני שרים לשעבר שהעבירו מספר הצעות מחליטים בממשלה, זה לא אמור לעכב, אין שום סיבה שזה יעכב.

זבולון אורלב: לכן, אם יש דוח ממשלתי והרי כאן ישבו נציגים של משרדי הממשלה יוצא שכמעט בכל משרד ממשלתי זה קיים.

זבולון אורלב: ישבו שם ממשרד החינוך, ממשרד הרווחה, ישבו אנשם שהם רלבנטים לענין הזה לכן אני לא רואה בעיה.

זבולון אורלב: הרי הדבר היחיד שיכול היה לעכב הוא התנגדות.

זבולון אורלב: אין שום סיבה, שום סיבה שבעולם שיהיה עיכוב.

זבולון אורלב: אנחנו לא רוצים לעכב ואנחנו לא רואים שום סיבב שהדבר הזה יעכב אבל, ברור כשמש בצהרים, מתוך הבנה של הליכי שלטון, שאם החלטת הממשלה לא תקבע במפגיע התייחסות נפרדת -ואני מדגיש 'נפרדת ומיוחדת למגזר הערבי' זה יהיה על המדף ויעלה אבק משך הרבה מאד שנים.

קריאה: צריך להימנע מעיכוב, שיוכלו לעבוד מהיום.

מירי כהן: כל משרד יכול לאמץ את ההמלצות מעכשיו.

זבולון אורלב: מירי, אנחנו לא מדברים באותה השפה.

מירי כהן: אני מקבלת את הדברים שלך.

זבולון אורלב: אנחנו לא רוצים להשאיר שום דבר לשיקול דעת וולנטרי של משרד.

זבולון אורלב: אנחנו מברכים על הצעת המחליטים אבל עליה להביא לידי כך שמשרדי המשלה יהיו מחויבים - מתוקף החלטת ממשלה, להכין את התכניות ולבצע אותן.

זבולון אורלב: לכן אני מייחס משמעות גדולה לסוגיה של החלטת הממשלה ולכן בירכנו את המהלך הזה ולכן אמרנו שנעקוב אחרי הדברים באוקטובר.

נאסים עאסי: בהמשך לדברים, אנחנו עובדים עם מזה זמן רב ואני רוצה להצהיר על תכנית לומדה עבור אחיות של , שילמדו על הסוגיה של ילדים במגזר הערבי וזו התכנית שהולכת ותופסת תאוצה.

נאסים עאסי: נעבור להמלצות.

מירי כהן: זה דבר שמראה איך משרד לקח את ההמלצות ובאופן פורמאלי כבר יש פעילות.

נאסים עאסי: ברשות

נאסים עאסי: כם אני אמשיך.

נאסים עאסי: משרד הפנים: הכשרת אנשי דת:

נאסים עאסי: הפיכת אנשי דת לגורם מחנך באופן שוטף ושיטתי הוא סוגיה שאנחנו עובדים עליה גם עם הרשות לבטיחות בדרכים.

נאסים עאסי: ציינתי כאן תכנית של הכשרת אנשי הדת.

נאסים עאסי: כולם -בתמיכה של הרשות לבטיחות בדרכים, יוכשרו בנושא של בטיחות ילדים בחברה הערבית והם יתחילו לעבוד על הסוגיה הזו.

נאסים עאסי: הכשרת דרג מוביל: ניהול הבטיחות ברשויות המקומיות והכשרת הדרג המוביל ואנשי מקצוע ברשויות, אלה דברים שמשרד הפנים יצטרך להוביל אותם.

נאסים עאסי: אין הרבה אנשים בתוך הרשות ומשרד הפנים יצטרך להכשיר כאלה.

נאסים עאסי: חניונים: הקצאת שטחים מחוץ לאיזורי המגורים להקמת חניונים.

נאסים עאסי: יש הרבה כלי רכב בתוך החברה הערבית ועל כן ילדים נפגעים, בגלל דריסה.

נאסים עאסי: משרד הפנים ניסה לעזור לנו בזה.

נאסים עאסי: מגרשי משחקים: הקצאת שטחים ציבוריים לבניית מגרשי משחקים שאין מגרשי משחקים לילדים ורוב הילדים משחקים בכבישים או בחצרות, לכן הם נפגעים.

נאסים עאסי: ניהול קמפיינים להעלאת המודעות בנושא בטיחות בתחומים שונים.

נאסים עאסי: אלה לא כל ההמלצות אלא חלק מהן, את ההמלצות הספציפיות למשרדים אפשר להקריא אחר כך.

זבולון אורלב: קח מכל משרד אחת או שתיים שהן חשובות יותר.

נאסים עאסי: משרד החינוך: לאנשי החינוך בחברה הערבית יש מעמד מאד גבוה וצריך לבסס את המעמד הזה על ידי הכשרת אנשים מובילים במשרד החינוך בענין בטיחות לילדים, פיתוח ויישום תכניות בית-ספריות המותאמות לילדי החברה הערבית ואני מדגיש שהתכניות צריכות להיות מותאמות לחברה הערבית.

נאסים עאסי: לגבי שימוש במבני בתי הספר והגנים, אנחנו מציעים שאפשר יהיה להשתמש בהם בשעות שלאחר הלימודים, לצורך הדרכות הורים והרחבת מקומות המשחק הבטוח לילדים שאגב, אין לנו מקום משחק עבורם.

נאסים עאסי: יישום חוזר המנכ"ל בנושא לימודי שחיה וזה מאד חשוב.

נאסים עאסי: השלטון המקומי: יש לו זרוע מאד חזקה בקידום בטיחות הילדים, יש לקיים הכשרת אנשי מקצוע באגפים השונים ולא אכנס כאן לכל דבר, חיזוק פעילות אנשי הדת בתוך היישוב ולעודד אותם לעסוק בתוך היישוב.

נאסים עאסי: שימוש באמצעי התקשורת להעלאת המודעות בכל רשות, על פי חוק, יש היום אתר אינטרנט ואפשר לנצל אותו כדי להעלות את המודעות לענין, כמו גם את העתון המקומי.

נאסים עאסי: פעילות על פי הוראות "בטרם" לקידום בטיחות ילדים בעיר, גיבוש תכניות אב ואישורן על ידי מהנדס העיר, תוך התייחסות לבטיחות ילדים.

נאסים עאסי: משרד התחבורה: שיפור תשתיות, בניית חניות.

נאסים עאסי: ממשלת ישראל: הגברת נוכחות משטרתית ואכיפת חוקים.

נאסים עאסי: אנחנו כרגע בקמפיין עם מחלקת את"ן במשטרה שבו אנחנו מכשירים את כל מערך השיטור הקהילתי, שיאכפו את בטיחות הילדים על ידי אכיפה חיובית, בתוך הישובים.

נאסים עאסי: משרד התמ"ת: סיבסוד קורס של בודקי מתקני משחקים.

נאסים עאסי: אין הרבה בודקי מתקני משחק בחברה הערבית.

נאסים עאסי: צריך לסבסד את הקורס הזה כי הוא יקר.

נאסים עאסי: משרד הרווחה והשירותים החברתיים: הכשרת עובדים סוציאלים למתן כלים יצירתיים להעלאת רמת הבטיחות במוסדות שבפיקוח משרד הרווחה.

נאסים עאסי: לסיכום, בטיחות הילדים בחברה הערבית היא במצב קשה.

נאסים עאסי: על מנת שמדינת ישראל תוכל להגיע אל היעד הלאומי שנקבע עליה לטפל בהיפגעות ילדים בחברה הערבית בצורה מעמיקה יותר.

נאסים עאסי: במסגרת גיבוש התכנית הלאומית לבטיחות ילדים על משרדי הממשלה לקדם פעילות ממוקדת שתימשך לארך זמן, לפעול לפי המלצות הועדה הבינמשרדית ולהקצות את המשאבים.

נאסים עאסי: על ידי שיתוף פעולה של כל הגורמים יחד נוכל - - -

זבולון אורלב: תודה רבה.

זבולון אורלב: אמרתי כבר למר נאמן שאני רואה את עצמי כאחד שקצת מבין בתהליכי השלטון במדינת ישראל ויכול לייעץ כיצד לפעול על מנת שדברים יצאו מן הכח אל הפועל.

זבולון אורלב: ראה, יש כאן שפע של המלצות שאפשר לטבוע בו.

זבולון אורלב: אני הייתי מצפה שתהיה התמקדות, שיהיה יותר מיקוד של הדברים החשובים יותר לעומת הדברים החשובים פחות, שתהיה גם התיחסות לסוגית כח אדם ועלויות.

זבולון אורלב: זה נייר שמביע המון משאלות, כל משאלה שהובעה כאן היא נכונה.

זבולון אורלב: לא מצאתי כאן משאלה לא נכונה.

זבולון אורלב: אבל, כשאתה מדבר עם מערכת שלטונית שצריכה לבצע אז כשהיא רואה כזה דבר הוא מבהיל וקשה מאד להתמודד עם כזה דבר.

זבולון אורלב: צריך יהיה למקד את הדברים היותר חשובים, היותר קריטיים, סביב הניתוח של ההיפגעות של הילדים, לראות איפה הדברים העיקריים ועליהם לעשות את המאבק.

זבולון אורלב: יכול להיות שהמועצה הלאומית לבטיחות אמורה לעשות עכשיו את סדרי העדיפויות, תוך התייעצות עם "בטרם" כי אם משרד ממשלתי יקבל כזו רשימה אז המנכ"ל יכניס את הנייר הזה למגירה וזה במקרה הטוב.

זבולון אורלב: שוב, זה מסמך שעכשיו צריך להתחיל לעבוד עליו.

זבולון אורלב: עשיתם עבודה חשובה, זה תפריט שמקיף כמעט כל דבר אפשרי, אבל צריך להפוך אותו למסמך מן הסוג שאני קורא לו "מסמך שלטוני", עם סדרי עדיפויות וקדימות ואם יתמקדו בדברים החשובים כך גם יהיה סיכוי.

זבולון אורלב: לו היה נתון, למשל, מספר הילדים שנפגעו כתוצאה מליקוי ספציפי ליד ההמלצה הרלבנטית אז אפשר יהיה לומר שתיקון הליקוי יחסוך סכום מסוים או ימנע הוצאה מסויימת.

מסעוד גנאים: רציתי לברך על הדוח ועל המאמץ, הוא חשוב מאד, במיוחד כי הוא מייחד את החברה הערבית עם המצוקה שלה, הדוח מתאר וזה טוב אבל צריך יותר למקד, לתרגם את זה.

מסעוד גנאים: דיברנו למשל על השלטון המקומי, כחבר בשלטון המקומי אני יודע שהנחיות כאלו לא מתורגמות תקציבית בשטח, עם צעדים ממשיים בשטח אבל זה מה שצריך לקרות בסוף.

מסעוד גנאים: הצבעת על הנפגעים במגזר הערבי בכל התחומים אבל אולי צריך לציין, בקשר לפגיעות מרכב, שיש הרבה בתים כמו הבית שלי, למשל, שהוא בדיוק על הכביש, הפתח שלו הוא על הכביש, אין חצר או משהו כזה.

מסעוד גנאים: הדברים האלה, הנוגעים לתשתיות, הם חשובים מאד.

מסעוד גנאים: דיברת על גנים ציבוריים ואני אומר לך שבסכנין - עיר של עשרים ושמונה אלף איש - אין גן ציבורי אחד.

מסעוד גנאים: נסענו לנהריה לטיילת היפה והיא דוגמה.

מסעוד גנאים: לגבי הסברה, דיברת גם על מוסדות חינוך וכמורה לשעבר וכרכז חינך חברתי עשינו הרבה פרויקטים בקשר למודעות ולאמצעי בטיחות בנהיגה, זה חייב להיות וזה חשוב לתלמידים אבל יותר חשוב לעשות את זה גם להורים.

מסעוד גנאים: אני מאחל הצלחה אבל אני מקווה שלפחות חלק מן הדברים האלה יתבצע בשטח.

גאלב מג'אדלה: תודה ליושב הראש, אני מברך אותך על שאתה מייחס לענין חשיבות גדולה.

גאלב מג'אדלה: לפני שאנחנו דנים בהמלצות האלו, צריך לומר שנעשתה עבודה יסודית ומקיפה.

גאלב מג'אדלה: אני ראיתי חלק מן ההמלצות למשרד התחבורה והרשות לבטיחות בדרכים ויש שיתוף פעולה ביני לבין השר כץ, בכל הנוגע לתאונות חצר ולכבישים פנימיים.

גאלב מג'אדלה: אני מאד מבקש להוסיף שהועדה תדאג לעקוב אחר הצעת המחליטים של הממשלה - - -

זבולון אורלב: קבענו, קבענו.

גאלב מג'אדלה: הדבר הנוסף שאני מאד ממליץ עליו הוא שהועדה הזו, יחד עם הועדה הבינמשרדית, תיזום יום עיון.

גאלב מג'אדלה: בתגובה להערה אני אומר שאנחנו הרי לא רוצים לשחרר אותה אלא להמשיך את הדיאלוג אתה ולנצל את הכוחות ואת הפוטנציאל הטמון באנשי המקצוע וגם בהרכב הממשלתי שבה.

גאלב מג'אדלה: ממליץ, כאמור, שהיא תיזום יום עיון לקראת המושב הבא, לקראת אוקטובר, אם זה היה תלוי בי הייתי עושה את זה עכשיו לפני יציאה לחופשה אבל אנחנו כבר אחרי.

גאלב מג'אדלה: יום עיון שיוזמנו אליו מנהלי בתי ספר, מנהלי אגפי חינוך, ראשי רשויות, כל הפעילים של הרשות לבטיחות בדרכים, אנשי דת, מעצבי דעת קהל שכל היום מדברים בנושאים האלה, לעשות את זה באודיטוריום של הכנסת, וזאת קודם כל כדי שזה יגיע לכולם אבל גם כדי למנף את זה ציבורית כי חסרה לנו -כמו שאמר חבר הכנסת גנאים, מודעות ציבורית ממדרגה ראשונה, אין אף אחד מכל המעורבים בדבר שלא רוצה את טובת הילד שלו ואנחנו יודעים שילד, גם כשהוא לא נפגע בתאונה אלא חולה אז כל הבית חולה, והדאגה לילד היא מן הדברים הטראומטיים שנמצאים בבית לפני כל דבר אחר לכן, יש כאן את כל הסיבות להעלאת מודעות ואני אדגים.

גאלב מג'אדלה: בזמנו הייתי מאד פעיל בנושא בטיחות וגיהות.

גאלב מג'אדלה: כמה עולה להכניס אל הבית את המטף של מכבי אש?

גאלב מג'אדלה: כסף קטן, כשלש מאות וחמישים שקל.

גאלב מג'אדלה: בזמנו עשינו פעולה שיווקית רצינית והכנסנו כזה לכמעט אלף שבע מאות בתים.

גאלב מג'אדלה: היה זה בשנת 79'.

גאלב מג'אדלה: זאת אומרת שהאנשים רוצים -במיוחד כשזה עולה להם מעט כסף וגם אם זה לא כסף קטן, זה מודעות זה רצון זה דחף וזה ענין ולכן אני מברך את הועדה, ומברך את הועדה הבינמשרדית, ואנחנו נמצא איך להמשיך ולמנף את כל הכוחות האלה, לשתף אותם בדרך ליישום ואת הצעת המחליטים נהפוך להחלטת ממשלה כדי שיהיו התקציבים הראויים וזה הדבר הכי חשוב, אנחנו מכינים את ההשתתפות ואת זה אנחנו בוועדת הכספים יודעים איך לעשות ויש לא מעט סעיפים שיש בהם יתרות.

גאלב מג'אדלה: תודה רבה.

זבולון אורלב: מירי, תגיבי אחרי כולם.

איה בן עמוס: הארגון "יוזמות קרן אברהם" עוסק בשוויון בין יהודים וערבים ובין היתר אנחנו מפעילים פרויקטים עם המשטרה ביישובים הערבים במסגרת ההמלצות והענין הוזכר קודם.

איה בן עמוס: קודם כל אני רוצה לברך על הדיון ועל זה שיוחד דיון לנושא של החברה הערבית.

איה בן עמוס: על העבודה החשובה של "בטרם" וההדגשים על הנושאים של התאמה תרבותית ושימוש באנשי דת שהם דברים מאד חשובים.

איה בן עמוס: ציינה פה מנכ"לית בטרם שהדוח הבינמישרדי -החשיבות הגדולה שלו היא שהוא יצר ידע על השאלה מהם הצרכים במגזר הערבי וזה באמת משהו שחשוב לחדד אותו כי זה נושא שאנחנו נתקלים בו גם בתחומים אחרים, לא רק בתחום של בטיחות ילדים, כי חסר הידע כדי שאפשר יהיה להקים אתו את התכניות ולהקים את התכנון כדי לפתור את הבעיה.

איה בן עמוס: לגבי הפער שהוצג פה, כמובן שהנתונים הם חמורים.

איה בן עמוס: עצם זה שילד ערבי נמצא בסיכון גבוה פי שלש מזה של ילד יהודי משקף בעיניי פערים רחבים בין החברה היהודית לערבית, גם בנושא הסוציו אקונומי וגם בתחומים של השקעה של המדינה, בתשתיות, בחינוך, בהנגשה של מרפאות ודברים מן הסוג הזה.

איה בן עמוס: הנושא של בטיחות ילדים הוא שיקוף וביטוי של פערים מאד רחבים בין שני המגזרים.

איה בן עמוס: אני רוצה לחזק את דברי יושב הראש הועדה לגבי הצורך להכניס את הדוח לתוך הצעת המחליטים של הממשלה ולהוסיף שבאמת חשוב שהדבר הזה יתורגם להקצאת תקציבים שתהיה דיפרנציאלית באופן שישקף את הפערים בין החברה היהודית לערבית והתקציבים צריכים להיות גם לנושאים של תכניות להעלאת מודעות אבל גם לתשתיות כי -כמו שכבר נאמר פה, יש ישובים ערבים גדולים שאין בהם אפילו גן משחקים, שלא לדבר על גן שעמד בתו תקן או על הורים שמודעים לבטיחות הילדים בזמן שהם משחקים בגן, אלא שמדובר רק על עצם קיומו של גן משחקים ואלה דברים שדורשים השקעה בתשתית.

אכרם חסון: תודה ליושב הראש, חברי הכנסת הנכבדים.

אכרם חסון: לגבי תאונות דרכים, ואני -להבדיל מ"בטרם" מדבר רק על תאונות דרכים ולא על תאונות ככלל.

אכרם חסון: תאונת דרכים היא לא גזירה משמים ורוב תאונות הדרכים ניתנות למניעה ככל שאנחנו נתנהג נכון לפי כללי הבטיחות, גם כמשתמשי דרך שונים אם כהולכי רגל ואם כנהגים.

אכרם חסון: הרשות הלאומית לבטיחות בדרכים מפעילה תכניות במגזר הערבי בימים האלה, תכניות המבוססת על נתוני ההתפלגות ומאפייני ההתפלגות.

אכרם חסון: כחלק מן התכניות שהזכיר ידידי נאסים, יש תכנית מיוחדת לקידום בטיחות ילדים במגזר הערבי ששותפים לה גם אנשי הדת מכל העדות, גם שוטרים קהילתיים, גם אחיות בריאות הציבור וגם מנהיגות נשית.

אכרם חסון: .

אכרם חסון: בחברה הערבית הולך ומתמעט תפקידו של האב.

אכרם חסון: אנחנו יודעים שבזמנים עברו היתה השפעה לאב הבית כמורה וכמחנך, אבל תפקיד המנהיגות בתוך הבית הולך ומצטמצם ואנחנו מנסים למצוא חלופות, אנחנו יודעים שאיש הדת עדיין יכול להשפיע על קהל המאמינים שלו ולכן התחלנו בתכנית הזו.

אכרם חסון: דבר נוסף, תכנית נוספת שהרשות מובילה בימים אלה -גם בשיתוף עם "בטרם", ואנחנו מודעים למומחיות של "בטרם" - לכן אני באופן אישי דואג לשתף אותם בכל התכניות הרוחביות שאני מוביל באגף שלי, התכנית היא למניעת תאונות חצר ואנחנו בשלבי חתימת חוזה ויוצאים לדרך.

אכרם חסון: התכנית תיושם בכעשרים ישובים שאירעו בהם תאונות חצר.

אכרם חסון: אנחנו נפעל בשטח, על ידי סטודנטים מן המגזר הערבי, שמכירים את המנטליות את התרבות של האנשים, ואנחנו ניפגש עם משפחות, עם אמהות, עם אנשים מתוך הישובים ונצייד אותם גם בידע וגם במיומנות איך למנוע את זה.

אכרם חסון: תכנית משותפת נוספת היא עם מכללה שנקראת "מורה דרך" שהיא תכנית שעובדת עם בתי חולים ממשלתיים בה אנחנו פועלים כבר בשלב שאחרי הלידה.

אכרם חסון: הכשרנו את האחיות בבתי החולים שיתנו הדרכה על השימוש במושבי בטיחות כבר אחרי הלידה ולפני היציאה מבית החולים.

אכרם חסון: אנחנו יודעים שאחוזי החגירה במגזר הערבי מדאיגים מאד ואתן כאן רק נתון אחד לפיו 75% מן הנוסעים במושב האחורי לא חוגרים וזה מאד מדאיג אותנו.

מסעוד גנאים: מחוץ לישוב או בתוכו?

אכרם חסון: בתוך הישוב זה סיפור אחר.

אכרם חסון: בכל הנושא הזה צריכה להיות איזושהי מטריה של מנהיגות ואחריות ציבורית.

אכרם חסון: לפני שבוע קיימנו כנס חירום לראשי הרשיות הערביות בנצרת בנוכחות השר ישראל כץ וחשפנו בפניהם את הנתונים המאד חמורים, גם על היפגעות ילדים בכלל וגם באוכלוסיה הערבית בפרט.

אכרם חסון: יצאנו עם המלצות רבות משם, נקוה שנוכל ליישם חלק מהן ונצא לדרך.

אכרם חסון: על מנת שבטיחות תתקיים בישובים הערביים צריכים להתקיים שלושה אלמנטים: ידע, כמובן, ומודעות, שזה קשור למערכת החינוך, התשתית שמדברים עליה חברי הכנסת הערבים כל הזמן, בין אם בצדק ובין אם לאו אבל משהו צריך להתקיים ודרך אגב, מחקרים הוכיחו שרק 23% מן הסיבות לתאונות הם תשתיות - - -

מסעוד גנאים: האם ראית את הדוח של אור ירוק?

אכרם חסון: זה שילד לא ידרס בחצר הבית זה אחריות הורית.

אכרם חסון: לא תשתית.

אכרם חסון: אני לא רוצה להאשים אף אחד אחר.

מסעוד גנאים: כן, כן, יש את האחריות אבל - - -

אכרם חסון: לתשתית יש חלק בנושא אבל היא לא העיקר והנושא השלישי -על מנת לקיים את הבטיחות הוא אכיפה.

אכרם חסון: לצערנו הרב המשטרה לא נמצאת בישובים הערבי.

אכרם חסון: אנחנו עובדים בשיתוף פעולה מלא אתה.

אכרם חסון: בנושא קיצור שעת הזה"ב אנחנו עובדים על זה ואנחנו מודעים לכך.

אכרם חסון: הקמנו נקודות הזנקה במספר מקומות בסכנין, עם חבר הכנסת, הקמנו תחנה באיזור צומת גולני, גם בדרום.

אכרם חסון: צריכים לשלב ידים ולעבוד יחד.

אורלי סילבינגר: הדבר האחד הוא שאנחנו נשמח להרים את הכפפה ולקיים יום עיון כזה.

אורלי סילבינגר: נשמח גם לארגן אותו והשני הוא שאני רוצה לנצל את הבמה ולהודות לרשות הלאומית על שותפות מדהימה - - -

זבולון אורלב: תוכלי לקים את הכנס הזה כאן באודיטוריום של הכנסת.

זבולון אורלב: מציע שנפעל עם חברי הכנסת מסעוד גנאים וראלב מג'אדלה כדי שהם יתנו את החסות.

זבולון אורלב: כדי לקיים כזה אירוע בכנסת על חבר כנסת לתת חסות והם יוכלו לעשות זאת.

זבולון אורלב: אשמח להיות מוזמן.

אורלי סילבינגר: אני רוצה לנצל את ההזדמנות להודות לרשות הלאומית לבטיחות בדרכים על האמון שהם נותנים בנושא, על השותפות איתנו וגם על מיגוון הפרויקטים האדיר שבזכותם אנחנו יכולים לעשות.

דנית גלעד: אתייחס לנושא שאכרם דיבר עליו: יש אכיפה משטרתית במגזר הערבי, והנתונים, אגב, אלה שפורסמו בשנים שאחרי המחקר, 2009-2010 הם לצערנו הרבה יותר חמורים ממה שמשתקף בנתונים של 2008.

דנית גלעד: מספר הילדים שנפגעו ב 2010 במגזר הערבי גדל.

דנית גלעד: לגבי אכיפה, אגף התנועה אוכף בהתאם למחקרים שהוא עושה שמצביעים על סיכון היפגעות ויש אכיפה מרובה בנושא של חגורות בטיחות במגזר הערבי.

דנית גלעד: אם אנחנו מדברים על ששים אלף בשנה בנושא של חגורות בטיחות ככלל בכל הארץ אז יותר משליש מן הדוחות הוא במגזר הערבי בנושא חגורות והתקני בטיחות לילדים, כל מה שקשור לחגורות.

דנית גלעד: יש כמובן גם אכיפה במגזר הערבי בנושא של הולכי רגל, אני מזכירה שהנושא של חגורת בטיחות הוא נושא שקור להגברת המודעות ולא קשור דוקא לתשתיות והפוטנציאל של ההיפגעות כתוצאה מזה שלא חוגרים חגורות בטיחות הוא הגבוה.

דנית גלעד: כמו שאכראם הזכיר, רק 25% מקרב האוכלוסיה הערבית -לפחות לפי מחקר של אוניברסיטת חיפה, עושים שימוש בחגורות בטיחות ולכן האכיפה שם מוגברת.

דנית גלעד: משטרת ישראל עושה פעילות רבה גם בנושא של המודעות, כמו שהוזכר כאן ולגבי משמרות הזה"ב, השוטרים במגזר עושים פעילות הדרכתית בישובים הערבים גם במקומות שבהם אין אפשרות מבחינת התשתית לעשות פעילות של משמרות הזה"ב עצמן ויש הדרכה להורים ולילדים בנושא של זהירות בדרכים.

מירי כהן: קודם כל רוצה להודות על כל העבודה שנעשתה פה.

מירי כהן: רוצה להודות גם ליושב ראש הועדה ולחבריה, הפעילות של הועדה היא מאד יחודית.

מירי כהן: דיברנו על הפערים וצמצום פערים ועל הקשר הסוציו אקונומי, אנחנו מודעים לקשר הזה ולא רק בנושא של בטיחות אלא בכלל בתחלואה.

מירי כהן: אני רוצה להזכיר שבנושא של תמותת תינוקות הדבר שמשפיע הכי הרבה על תמותת תינוקות הוא דוקא שנות ההשכלה של האמא ולאו דוקא המצב הרפואי וכו' ולכן הפעילות האינטגרטיבית היא מאד חשובה.

מירי כהן: יש אוכלוסיות נוספות בסיכון כמו החברה החרדית.

מירי כהן: למשל.

מירי כהן: לגבי ההמלצות, אני מקבלת את ההמלצה של העדה ואעביר אותה הלאה.

מירי כהן: חשבנו שזה צריך להיכנס לתכנית הלאומית אבל נקח את זה שלב נוסף, אני אעביר את המסר לראשות הועדה כדי להכניס את זה להצעת המחליטים ולא רק לתכנית עצמה.

מירי כהן: אני מזכירה את הנושא של חשיבות -מעבר למה שנאמר, של השלטון המקומי ברמות השונות, לא רק משרדי הממשלה אלא שגם השלטון המקומי הוא גורם משמעותי ומשפיע על הורדת ההיפגעות התמותה וצריך לראות איך עושים את זה.

מירי כהן: מברכת על היוזמה לקיים יום עיון בחסות הכנסת ומציעה שנשקול לעשות תימרוץ עם הרשויות המקומיות אולי פרס כספי או משהו מעין זה לפיו רשות שמורידה את ההיפגעות תצויין בחיוב.

מירי כהן: זה בהקשר של יום העיון ונדבר על זה במקום אחר.

מירי כהן: לגבי ההדגשה התרבותית, יש הרבה תכניות אבל אם הן לא יעודיות עבור פלח אוכלוסיה מסוים אז כאילו לא עשינו שום דבר ולכן אני מברכת על כל הפעילות שנעשית.

זבולון אורלב: ראשית, הועדה רוצה לברך על הדוח לבטיחות ילדים בחברה הערבית ורואה בדוח הזה תשתית ראויה ותכנית עבודה לצמצום משמעותי של שיעורי היפגעות של ילדים בחברה הערבית.

זבולון אורלב: שנית, הועדה סבורה שראוי שהועדה הבינמשרדית תמשיך בעבודתה על מנת לקבוע מיקוד וסדרי עדיפויות לקראת תכנית העבודה הלאומית, כולל ציון עלויות, שלבים ולוחות זמנים.

זבולון אורלב: שלישית, הועדה מבקשת שהצעת המחליטים -שיוזם , תכלול גם דרישה ממשרדי הממשלה לגבש תכניות מיוחדות ונפרדות למגזר הערבי וזאת מפני ששיעורי ההיפגעות בחברה הערבית גדולים פי שלושה ויותר מזה שבחברה הישראלית כולה.

זבולון אורלב: הועדה מברכת על הרעיון של קיום יום עיון לבטיחות במגזר הערבי, היא רשמה לפניה שארגון "בטרם" מוכן לארגן אותו, והיא פונה אל חברי הכנסת הערביים שיקחו חסות על יום העיון הזה.

זבולון אורלב: הועדה תברך, תשתתף ותזמין את חבריה לקחת חלק פעיל ביום העיון.

זבולון אורלב: תודה רבה.

זבולון אורלב: הישיבה נעולה.